Maa- ja metsätalousministeriö 30.4.2018

kirjaamo@mmm.fi

**MTK-Etelä-Savon lausunto luonnoksesta hallituksen esitykseksi elintarvikemarkkinalaiksi ja laiksi oikeudenkäynnistä markkinaoikeudessa annetun lain 1 luvun 6 §:n ja 5 luvun 2 §:n muuttamisesta**

Maataloustuottajain Etelä-Savon liitto, MTK-Etelä-Savo ry. pitää lausunnolla olevaa lakiluonnosta erittäin tarpeellisena ja se tuleekin saada voimaan mahdollisimman nopealla aikataululla.

Lakiluonnoksessa on käyty perusteellisesti läpi elintarvikemarkkinoiden nykytilan ongelmat, jotka ovat seurausta kaupan voimakkaasta keskittymisestä Suomessa. Tämä yhdessä kaupan keskusliikkeiden yrityskulttuurissa tapahtuneiden muutosten myötä on heikentänyt alkutuottajan asemaa erittäin voimakkaasti viime vuosina. Yhtenä esimerkkinä tästä voidaan pitää ketjuohjauksen lisääntymistä, jolloin paikallisten pienten toimijoiden pääsy markkinoille on vaikeutunut. Ketjuohjaus ja siihen liittyvä valtakunnallinen logistinen järjestelmä osaltaan vaikeuttaa alkutuottajan ja pienten tavarantoimittajien asemaa, kun heiltä vaaditaan kohtuuttomia toimenpiteitä ja ehtoja logistiikan ollessa rakennettu isoja toimijoita varten ja täysin kaupan keskusliikkeiden ehdoilla.

Edellisten seurauksena sekä kaupan käyttäessä ylivoimaista markkina-asemaansa hyväksi, on tuottajien ja tavarantoimittajien saamat hinnat tuotteistaan alistettu käytännössä kokonaan kaupan sanelemiksi. Tähän problematiikkaan liittyy myös se, että kauppa kieltää kategorisesti sen, että heillä olisi vaikutus alkutuottajan saamaan tuottajahintaan polkiessaan teollisuudelle maksamiaan hintoja. Elintarvikemarkkinalaki tuo toivottavasti tullessaan suomalaiseen elintarvikeketjuun lisää kokonaisvastuuta koko ketjun elinvoimaisuuden palauttamiseksi ja turvaamiseksi. Tämä on myös Suomen kansantalouden ja kuluttajien etu pitkällä aikavälillä.

Elintarvikemarkkinoita valvova valtuutettu

MTK-Etelä-Savo pitää hyvänä myös elintarvikemarkkinoiden toimivuutta valvovan valtuutetun asettamista. Tässä kohtaa on erityisen tärkeää, että valtuutetulla on riittävän suuret valtuudet epäkohtiin puuttumiseksi sekä se, että hän pystyy toimimaan riippumattomasti. Tämän vuoksi lakiluonnoksessa esitetyistä vaihtoehdoista valtuutetun sijoittumista Kilpailu- ja kuluttajavirastoon (KKV) ei voida pitää toivottavana. KKV:n toiminta on osoittanut käytännössä, että se ei tarkastele elintarvikeketjua kokonaisuutena, vaan keskittyy pelkästään kuluttajan asemaan. Tämä on johtanut tilanteeseen, jossa lyhytnäköinen kuluttajan edun valvominen on vaarantanut suomalaisen elintarvikeketjun pidemmän ajan toimintakyvyn, mikä ei ole myöskään suomalaisen kuluttajan etu.

Lain antamat keinot lain soveltamista koskeviin rikkomuksiin puuttumiseksi

Lakiehdotuksessa valtuutetulle annettavia keinoja rikkomuksiin puuttumiseksi ovat neuvottelu, huomautus, julkinen varoitus ja asian saattaminen tuomioistuimen ratkaistavaksi sekä kielto ja uhkasakko.

Kuten koko lakiehdotuksessa on tuotu esille alkutuottajan ja pienten tavarantoimittajien heikko asema suhteessa suuriin elintarvikealan toimijoihin ja erityisesti kauppaan, tulee tämä ottaa huomioon myös valtuutetun käytettävissä olevasta keinovalikoimasta säädettäessä.

Lakiluonnoksen 4 § perusteluissa on todettu ”Viljelijältä ei siten kohtuudella voida edellyttää esimerkiksi saman tasoista sopimusoikeuden erityisasiantuntemusta kuin valtakunnalliselta keskusliikkeeltä, jolla on palveluksessaan siihen erikoistuneet asiantuntijat”. Tämä täytyy ottaa huomioon valtuutetun keinovalikoimassa. Keskusliikkeiden erikoistuneet asiantuntijat pystyvät pitkittämään asioiden käsittelyä ja aiheuttamaan tulkinnallisilla näkemyseroilla tilanteita, joissa alkutuottaja tai tavarantoimittaja joutuu entistä huonompaan tilanteeseen hänen asiansa käsittelyn kestäessä pitkiäkin aikoja. Vastapuoli pystyy myös lain antamissa puitteissakin vaikeuttamaan tällaisissa tilanteissa alkutuottajan ja tavarantoimittajan asemaa ja näin painostamaan heikommassa asemassa olevaa osapuolta.

Lakiin tuleekin lisätä selkeä kirjaus asioiden käsittelyajoista sekä sanktioista, jotka lain rikkomisesta seuraavat. Vain liikevaihtoon sidottu merkittävä taloudellinen uhka saattaisi vaikuttaa epäreilujen kauppatapojen lopettamiseen. Mikäli sanktiouhka on pieni, voi toimija arvioida sen riskin niin vähäiseksi, että sen voi jättää huomioimatta. Tässä yhteydessä on otettava huomioon myös se, että isoilla elintarvikealan toimijoilla, kuten kaupan keskusliikkeillä on etuna juridisen ylivoiman lisäksi viestinnällinen ja markkinoinnillinen etu suhteessa alkutuottajaan tai tavarantoimittajaan. Toisin sanoen kuluttajan etuun vedoten on helppo isolla koneistolla luoda mielikuva, jossa tätä etua halutaan lainsäätäjän, valtuutetun ja tavarantoimittajien taholta heikentää. Tästä käytännön esimerkkinä voidaan pitää S-ryhmän lanseeraamaa halpuuttamista, jossa kuluttajan väitettyyn etuun vedoten on heikennetty muun elintarvikeketjun toimintaedellytyksiä.

MTK-Etelä-Savo

JOUNI PAUNONEN VESA KALLIO

Jouni Paunonen Vesa Kallio

Puheenjohtaja toiminnanjohtaja